Perinteinen mielikuva virolaisyrittäjistä Helsingissä liittyy rakennusalaan, mutta myös palvelualan osaajat tulevat yhä rohkeammin Helsinkiin hakemaan vauhtia kansainvälistymiseen.

Suomessa työskennelleet virolaiset ovat alkaneet muuttaa takaisin Viroon, kun palkat kotikonnuilla ovat nousseet ja työvoimalle on kysyntää. Se ei kuitenkaan tarkoita sitä, että virolaiset yritykset olisivat hylänneet Suomen.

Päinvastoin, Helsinki on monelle virolaisyritykselle luonnollinen ponnahduslauta kansainvälisille markkinoille. Helsinki on lähellä, siellä on paljon asiakkaita ja ostovoimaa, ja kulttuurit ovat melko lähellä toisiaan. Suomeen lähteminen on virolaisille entistä harvemmin pakkorako ja yhä useammin kiinnostava mahdollisuus.